Nariadenie Rady (EHS) č. 1720/91
z 13. júna 1991,
ktorým sa mení a dopĺňa nariadenie č. 136/66/EHS o vytvorení spoločnej organizácie trhu s olejmi a tukmi
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva a najmä na jej článok 43,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže programy podpory pre semená olejnatých rastlín uplatniteľné od 1. júla 1992 sa musia upraviť; keďže Rada musí príslušne prijať načas rozhodnutia o budúcom programe;
keďže v prípade, že Rada tieto rozhodnutia neprijme načas, Komisia bude musieť nadobudnúť právomoc určiť prechodné opatrenia nevyhnutné na zabránenie narušeniam trhu;
keďže vzhľadom na túto reformu koniec hospodárskeho roku 1991/92 pre slnečnicové semená by mal byť taktiež preložený na 30. jún 1992;
keďže systém najvyšších zaručených množstiev uvedený v článku 27 a nariadenia č. 136/66/EHS [4], naposledy zmeneného a doplneného nariadením (EHS) č. 3577/90 [5], sa musí rozšíriť na jeden posledný hospodársky rok;
keďže s cieľom zvýšiť presnosť a správnosť odhadov celkovej výroby podľa tohto systému, konečný dátum pre tieto odhady sa musí posunúť na koniec októbra;
keďže výška podpory na repkové semená v Španielsku musí byť rovnaká, aká sa uplatňuje vo zvyšku spoločenstva,
PRIJALA TOTO NARIADENIE:
Článok 1
Napriek článku 22 ods. 3 nariadenia č. 136/66/EHS končí hospodársky rok 1991/92 pre slnečnicové semená30. júna 1992.
Článok 2
Nariadenie č. 136/66/EHS sa týmto mení a dopĺňa takto:
1. K článku 27 a ods. 1 sa pridá tento pododsek:
"Napriek predchádzajúcemu pododseku stanoví Rada len na hospodársky rok 1991/92 najvyššie zaručené množstvá v rovnakej výške ako na hospodársky rok 1990/91."
2. V článku 27 a ods. 3 sa text "odhadnuté do konca druhého mesiaca hospodárskeho roku" nahrádza textom "do konca októbra".
3. K článku 27 a ods. 3 sa pridá nasledujúci pododsek:
"Napriek prvému a druhému pododseku sa výška podpory na repkové semená vyrobené v Španielsku upravuje na hospodársky rok 1991/92 tak, aby upravená cieľová cena bola v Španielsku rovnaká ako v spoločenstve v jeho zložení k 31. decembru 1985."
Článok 3
V súlade s postupom uvedeným v článku 43 odseku 2 Zmluvy prijme Rada najneskôr do 31. októbra 1991 rozhodnutie o novom programe uplatniteľnom na semená olejnatých rastlín s účinnosťou od 1. júla 1992.
Článok 4
Ak Rada neprijme rozhodnutie do 31. októbra 1991, Komisia je v súlade s postupom uvedeným v článku 38 nariadenia č. 136/66/EHS oprávnená prijať prechodné opatrenia nevyhnutné na zabránenie narušeniu trhu.
Článok 5
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Články 1 a 2 sa uplatňujú:
- od 1. júla 1991 na repkové semená,
- od 1. augusta 1991 na slnečnicové semená.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 13. júna 1991